गुबुनफार्से बे बेलायाव एजेन्टनि खाथियाव माबाफोर बुंब्लानो बिसोरनि रेसन कार्डखौ बन्द खालामगोन लोगोसे दाननानै होगोन होननानैबो सिगि बोदों होननानै खौरां बिजोंनि सिगाङाव बुंथियो रायजोफोरा৷ बाङाइ बेसेननि गलादार बिजय चन्द्र बसुमतारीनि अनियमनि हेंथायै बिसोर गोबां खेब बुंदोंमोन आरो तामुलपुर महकुमानि फुड एण्ड सिभिल साफ्लाय बिफाननि मावख’गिरिनि खाथियाव अजद हैदों। नाथाय फुड एण्ड सिभिल साफ्लाय बिफाननि मावख’गिरिफोरजों स्रोद बाथ्रा थानाय बिजय चन्द्र बसुमतारीनो दासान्दै मुवा-बेसादफोरखौ राननायनिफ्राय गोजानाव दोननानैनो जाथायखौ फोजोबनो सानदों बिफाना। बिजय चन्द्र बसुमतारीनि हेंथायै फोरमानजों गोबां गोख्रों अजद होनायनि उनावबो बिफान हिसाबै जेबो रोखोमनि नायबिजिरैयाव दुखु मोनदों रायजोफोरा। रायजो-राजाफोरनि अजद बादिब्ला एजेन्टजों रायजोफोरा बुजा-बुजिनि खालामनायनि गेजेरजों सोलिनो बिफाननि मावख’गिरिफोरा बोसोन होदों। बे बेलायाव बिफाना एजेन्टजों नोरोम दिन्थिनाया बिफानजों माबा स्रोद थाखोमानाय बाथ्रा दंथारो होननानै दंपारा गामिनि सुबुंफोरा सन्देह खालामदों। बाङाइ बेसेननि गलादारनि आवफाव खामानिखौ नायनानै थानो हायैनि मैया निज डेफेली दखरा दुलाराय बर’ फरायसा आफादनि बानजायनायाव जायगानि रायजोफोरा मोनसे रायजोयारि आफाद खुंनानै बाङाइ बेसेननि एजेन्ट बिजय चन्द्र बसुमतारीखौ आफादसिम फैनो हांख्राय हरदोंमोन। नाथाय बिजया आफादाव फैया बालानो गावनि बिसिखौसो थिनहरदों ৷ जाहोनाव रायजोयारि आफादाव मोनसे गुरलाय-गुजाय सोमजिदोंमोन।